Čaplovič, Dušan, poslanec NR SR (2011-02-02):
Ďakujem veľmi pekne. Z ktorej strany začať či už z hľadiska genézy, ale z hľadiska nielen genézy tohto vývoja, ktorý dospel k tejto novele zákona o štátnom občianstve, ale aj genézy toho, čo sa tu prednieslo v rámci rozpravy? Tak začnem konkrétne u pána Matoviča. Nuž neviem, koľkokrát vy ste boli na južnom Slovensku, ale ja som tam chodil pravidelne a chodím tam pravidelne stále naďalej a viem, ako sa tam cítia občania maďarskej národnosti. Veľmi dobre viem, ako sa cítia. Majú iné problémy, ako tu často vy prezentujete, majú problémy ekonomické, problémy sociálne a problémy také, ktoré im nevtĺka jedna politická strana, ktorá tiež nie je už v parlamente, cez svoje regionálne, obecné, miestne štruktúry alebo cez špičku v minulom parlamente, keď tu pôsobila v Národnej rade. Tiež by som chcel vás upozorniť na to, že naozaj vysielanie v jazyku národnostných menšín vrátane jazyka maďarského nevyrieši tieto problémy. Váš kolega pán poslanec Somogyi, my sme o tom hovorili, že chýba predovšetkým aj druhá reflexia, pretože aj Slováci, nielen tí, ktorí žijú na južnom Slovensku a na Slovensku, by chceli poznať, čo sa tam deje, aby mnohé veci, ktoré tam vychádzali, nevychádzali jednojazyčne, ale dvojjazyčne, aby sme poznali život, kultúru a problémy, s ktorými títo ľudia zápasia. A tu v tejto oblasti sa najmä zo strany regionálnych štruktúr, resp. štruktúr, ktoré reprezentovali Stranu maďarskej koalície, neurobilo takmer nič. A moje kroky, ktoré boli pri tých rôznych rokovaniach s mimovládnymi organizáciami, spoločenskými organizáciami, k tomu vyslovene nabádali. Čo sa týka vysielania napr. v Slovenskom rozhlase, poviem jeden príbeh, ktorý je pravdivý. A budem hovoriť aj o pani bývalej generálnej riaditeľke Slovenského rozhlasu, pani Zemkovej, a takisto o jej zástupcovi pánovi Machajovi. My sme v Rade vlády pre národnostné menšiny a ľudské práva, kde predovšetkým boli zastúpené národnostné menšiny, mimovládne organizácie, bol tam prizývaný aj predseda Výboru Národnej rady pre ľudské práva a menšiny, a, samozrejme, boli tam aj zástupcovia štátnej správy, vyzvali pani Zemkovú a pána Machaja, aby urobili poriadok, čo sa týka rozhlasového vysielania, tými krokmi, ktoré urobili vo vzťahu k Rádiu Patria, ktoré viac-menej zlikvidovali, odtiaľ pani riaditeľku Nagyovú vyslovene vyhodili, konkrétne aby sa veci skutočne riešili. Nikdy sme na to nedostali pádnu odpoveď. A to sa týka aj iných národností, ukrajinskej a rusínskej národnosti, čo sa týka vysielania v Prešove. Nikdy na tieto problémy nereagovali. A dneska sa tvária pani Zemková a pán Machaj ako záchrancovia, najlepší odborníci v tejto oblasti. Zlyhali. A zlyhali, aj keď boli tu odporúčania rady vlády, boli tu odporúčania výboru pre ľudské práva a menšiny, ktoré viedol najprv pán Nagy a potom pán Berényi. A v žiadnom prípade na to nezareagovali. Tak sa pýtam, kto nesie aj zodpovednosť konkrétnu. Možnože sú to tí vaši líblingovia, ktorí sú prezentovaní cez vášho pána ministra kultúry. Nuž vráťme sa teda ešte aj k tým najpodstatnejším veciam ktoré nás ťažia a ktoré často a historicky aj pán Dostál a mnohí tuná vysvetľujú. Viete, poznám z histórie jedného fúzatého pána z tridsiatych rokov, ktorý vyháňal ľudí z nemeckého parlamentu, že títo a títo by tam nemali čo robiť. Najprv sa hlasovalo za iných, odišli komunisti, potom odišli sociálni demokrati, potom odišli demokrati. Všetkých takto povyhadzoval a nakoniec on tam zostal sám. Áno, pán Matovič, aj vás sa to týka. Nakoniec tam zostanú. Vy by ste chceli, aby zostali len Obyčajní ľudia v tomto parlamente. (Potlesk.) Druhá otázka. To je ten najzásadnejší problém, ktorý tu riešime vyslovene z nejakého pohľadu, ako vývoj už išiel, a nie na základe konkrétno-historickej situácie, pán Dostál. Vy tú situáciu ste nepoznali, konkrétna historická situácia prijala isté rozhodnutia. A ja si za nimi pevne stojím, pretože som ich mal odkonzultované na úrovni európskych špičiek, na úrovni OBSE, na úrovni Rady Európy, či budem spomínať komisára pre ľudské práva, neradi to počujete, pána Hammarberga. (Reakcia z pléna.) Ale o tomto to je,... (Prerušenie vystúpenia predsedajúcim.)